

11.6.2025

**Eduskunnan palautekeskustelu valtioneuvoston selonteosta julkisen talouden suunnitelmasta vuosille 2026–2029**

Keskustan ryhmäpuheenvuoro

Kansanedustaja Hannu Hoskonen

(muutosvarauksin)

Kun kodeissa ja työpaikoilla pärjätään, Suomi menestyy.

Minä ihmettelen, missä todellisuudessa hallituksessa eletään. Eihän tässä maassa kasva mikään muu kuin velka, työttömyys ja toivottomuus. Tavallisilla ihmisillä on hätä. Kotiseudullani Pohjois-Karjalassa koetaan, että meidät itäsuomalaiset on jätetty täysin oman onnemme nojaan.

Mitä Perussuomalaiset hallituksessa oikein tekevät? Silittävät Kokoomuksen selkää. Kun olisi pitänyt tukea tavallisia ihmisiä, tuettiin raharikkaita. Kun olisi pitänyt tukea pien- ja yksinyrittäjiä, tuettiin suuryrityksiä ja ulkomaisia sijoittajia.

Hätkähdyttävintä on Perussuomalaisten täydellinen alistuminen kaiken hirmuiselle keskittämiselle.  Se näkyy itäisen Suomen ja laajemminkin maakuntien täydellisenä laiminlyöntinä. Pärjätkää, jos pärjäätte.

Presidentti Kekkonen nimitti hätätilahallituksen, kun työttömiä oli 60 000. Nyt työttömiä on kahdessa vuodessa tullut saman verran lisää. Kortistossa on jo yli 300 000 ihmistä. Samaan aikaan velkaa otetaan niin, että Kreikkakin alkaa näyttää mallioppilaalta.

Valtiontalouden tarkastusvirasto lyttäsi hallituksen politiikan. Ja syystä. Eikö tämä ole hätätila, jos mikä?

Rakas isänmaa menee tällä menolla päin seinää. Suuntaa pitää muuttaa. Ja kiireellä. Suomi pitää nostaa lamasta kasvuun. Tähän pitää hallituksen reagoida heti.

Tästä suosta noustaan vain työllä, yrittämisellä ja sillä, että koko valtakunnassa on elämisen mahdollisuuksia.

Minkään kolkan, etenkään itäisen Suomen, tyhjenemiseen ei ole varaa. Venäjä on ja pysyy itärajan takana.

Työpaikat tulevat ennen muuta pieniin ja keskisuuriin yrityksiin kautta Suomen. Siksi Keskusta esittää investointihyvitystä myös pienemmille yrityksille.

Alentaisimme myös yritykseen sisään jätetyn tuloksen veroa. Se toisi investointeja ja loisi talouden kasvua ja työpaikkoja Suomeen.

Hallituksen linjalla raha ei jää kotimaahan.

Kotitalousvähennyksen raju heikentäminen oli hallitukselta paha virhe. Keskusta palauttaisi kotitalousvähennyksen ehdot ennalleen. Työtä syntyy, kun ihmisillä on varaa teettää sitä.

Alentaisimme tavallisten ihmisten tuloverotusta.

Tavalliset, työtä tekevät perheenäidit ja -isät ovat veronalennuksen ansainneet. Ja sitä perheet nimenomaan nyt tarvitsevat.

Kannustaisimme eläkeiän täyttäneitä jatkamaan työelämässä tuntuvalla verohelpotuksella. Tässä maassa pitää arvostaa paljon nykyistä enemmän kokemusta.

Kokeneimmilla työntekijöillä on paljon annettavaa, kunhan kannustimet työelämässä jatkamiselle ovat kunnossa.

Laittaisimme eräille sosiaalivakuutusmaksuille katon. Työn tekemisen pitää aina kannattaa. Marginaaliverojen alentaminen pakollisia vakuutusmaksuja laskemalla on osa ratkaisua. Tekisimme itäisestä Suomesta erityistalousalueen kymmeneksi vuodeksi.

Myös Itä-Suomi-ohjelman erityislähettiläs Harri Broman pitää erityistalousaluekokeilua itäisen Suomen kehittymisen kannalta ehdottoman keskeisenä hankkeena. Hallituksen on toimittava tässä asiassa välittömästi.

Valitettavasti näyttää siltä, että erityistalousalueen perustamisen sijaan hallitus on nyt siirtämässä itäisen Suomen aluekehitysrahat pois sieltä, missä niitä eniten tarvitaan. Se on kertakaikkisen väärää politiikkaa.

Miksi hallituspuolueiden itäisen Suomen ministerit ja kansanedustajat ovat tästä asiasta tuppisuuna? Keskusta esittää, että nämä rahat kohdennetaan uudelleen maakuntien sisällä.

Sanotaan, että sekasorto on kolmen menetetyn aterian päässä. Nyt viljelijät sinnittelevät. Pelloilla tehdään tappiota.

Kauppojen tyhjien jauhelihahyllyjen pitäisi herättää myös hallituksen herrat ja rouvat. Jos Suomella ei ole ruokaa ja energiaa omasta takaa, hukka perii tämän maan.

Metsät ja muut kotimaiset luonnonvarat ovat työtä, toimeentuloa ja turvallisuutta. Siksi koko Suomi tulee pitää elinvoimaisena. Nyt pitää saada aikaan käänne parempaan. Muuttaa toivottomuus toivoksi koko maassa. Kyllä me siihen pystymme, mutta vain yhdessä.

Yhteistyö on Suomen voima. Luottamus on Suomen liima.

Hallituksen tulee käynnistää parlamentaarinen yhteistyö, jossa valmistellaan ylivaalikautinen sitoumus julkisen talouden pitkäjänteisestä tervehdyttämisestä ja kunnianhimoisiin kasvutoimenpiteisiin satsaamisesta.